Сыжажэ Хьэсэн «ЩхъуантIагъэм и тхьэмахуэр» игу ирохь
Берлин щекIуэкIа «ЩхъуантIагъэм и тхьэмахуэ» гъэлъэгъуэныгъэм-жармыкIэм Къэбэрдей-Балъкъэр Республикэм и лIыкIуэхэм хэту щыIащ Бахъсэн районым и администрацэм и Iэтащхьэ Сыжажэ Хьэсэн.
«Къэбэрдей-Балъкъэрым и мызакъуэу, Кавказ Ищхъэрэ федеральнэ округми и цIэкIэ гъэлъэгъуэныгъэм кIуа гупым сазэрыхэтар районым и мэкъумэш IэнатIэм и дежкIэ сэбэп хъуну си гугъэщ. КъыхэзгъэщхьэхукIыну сыхуейщ а зэхыхьэшхуэр икъукIэ зэпэщу зэрыщытар. Абы хиубыдэу ягъэлъэгъуащ агропромышленнэ IэнатIэм и продукцэ нэхъыфIхэр, мэкъумэш IэнатIэм зегъэужьыным ехьэлIа инвестицэ проект хьэлэмэтхэр, апхуэдэу симпозиум, семинар гъэщIэгъуэнхэр ирагъэкIуэкIащ. «ЩхъуантIагъэм и тхьэмахуэ-2013» дунейпсо зэхыхьэшхуэм щекIуэкIа лэжьыгъэм продукцэ къэзылэжьхэмрэ щэхуакIуэхэмрэ дуней псом щызэпащIэну ущыгугъ хъунущ», — къытхуиIуэтэжащ абы.
Бахъсэн районым и мэкъумэшыщIэхэм я дежкIэ а псоми мыхьэнэшхуэ яIэщ. Мыбы иджыпсту къэралым щыяпэ агротехнопарк щаухуэ, иджырей жыг хадэхэр щыхасэ, дунейм щыпэрыт технологиехэр мэкъумэш IэнатIэм къызэрыщагъэсэбэпыным зыхуащI.
